Predkladacia správa

V dňoch 19. a 20. 6. 2003 sa v Solúni uskutoční summit Európskej únie, ktorý zavŕši grécke predsedníctvo v rade. Uvedený summit je prvým po podpise prístupovej zmluvy dňa 16. 4. 2003. Z tohto dôvodu sa ho pristupujúce krajiny zúčastňujú po prvý krát v pozícii aktívneho pozorovateľa a v celej jeho dĺžke.
Prioritnou agendou summitu je budúcnosť Európskej únie. Predseda Konventu V. Giscard d´Estaing by mal prezentovať výsledky práce tohto fóra, ktoré budú slúžiť ako základ pre diskusiu summitu a pre následnú medzivládnu konferenciu. Očakáva sa politické rozhodnutie o otvorení medzivládnej konferencie, ako aj diskusia o termíne jej začiatku a ukončenia. Ďalšími bodmi agendy bude oblasť imigrácie a azylovej politiky, rozšírenie EU, vývoj v krajinách Západného Balkánu, iniciatíva Európskej komisie „Noví susedia“, rozpracovanie záverov summitu EÚ konaného 20. a 21. 3. v Bruseli. V oblasti vonkajších vzťahov by sa summit mal venovať aj Európskej bezpečnostnej a obrannej politike, implementácii spoločnej stratégie EÚ voči Ruskej federácii, budúcnosti vzťahov medzi USA a EÚ, ako aj ďalším témam.
Pred summitom sa v dňoch 16. a 17. 6. 2003 uskutoční zasadnutie Rady pre všeobecné záležitosti a vonkajšie vzťahy, na ktorom dôjde k finalizácii agendy a návrhov dokumentov summitu.
Následne po summite sa dňa 21. 6. 2003 uskutoční  summit Európskej únie s krajinami Západného Balkánu (Bosna a Hercegovina, Chorvátsko, Srbsko a Čierna Hora, Albánsko, Macedónsko), na ktorom by malo byť prijaté spoločné vyhlásenie.